เชิญชวนประชาชนร่วมเฉลิมฉลองครบรอบ 240 ปี กรุงรัตนโกสินทร์  20-24 เมษายนนี้
นายอิทธิพล คุณปลื้ม  รัฐมนตรีว่าการกระทรวงวัฒนธรรม แถลงข่าวการจัดงานใต้ร่มพระบารมี 240 ปี กรุงรัตนโกสินทร์” ว่า ได้บูรณาการหน่วยงานรัฐและเอกชน จัดงานเนื่องในโอกาสครบรอบ 240 ปี แห่งการสถาปนากรุงรัตนโกสินทร์ เพื่อน้อมรำลึกในพระมหากรุณาธิคุณและเทิดพระเกียรติพระบาทสมเด็จพระพุทธยอดฟ้าจุฬาโลกมหาราช และพระมหากษัตริย์ในพระบรมราชจักรีวงศ์  โดยเริ่มประกอบพิธีบวงสรวงเทพยดาวันที่ 18 เมษายน 2565 จัดพิธีเปิดงานวันที่  20 เมษายน 2565 กิจกรรมจัดไปจนถึงวันที่ 24 เมษายน 2565 ในพื้นที่รอบเกาะรัตนโกสินทร์แบ่งเป็น  9 โซน อาทิ โซนย้อนวันวาน ยลงานวัง ที่พิพิธภัณฑสถานแห่งชาติ พระนคร และโรงละครแห่งชาติ อัญเชิญพระบรมสาทิสลักษณ์ของพระมหากษัตริย์แห่งราชวงศ์จักรีทั้ง 10 รัชกาล ประดิษฐาน ณ ศาลาสำราญมุขมาตย์ นิทรรศการเทิดพระเกียรติพระมหากษัตริย์แห่งราชวงศ์จักรีในหัวข้อ ชุมชนใต้ร่มพระบารมี ชมพิพิธภัณฑ์ยามค่ำ เปิดตำรับสำรับไทยจำหน่ายสินค้าและผลิตภัณฑ์ทางวัฒนธรรม โซนนั่งกินลม ชมมรดกวัฒนธรรม ที่สวนสันติชัยปราการ  มีการแสดงศิลปวัฒนธรรม ตลาดวัฒนธรรมและจำหน่ายผลิตภัณฑ์สินค้าจากชุมชน โซนเรียนรู้ความรุ่งเรืองของแผ่นดินที่นิทรรศน์รัตนโกสินทร์  โซนเยาวชนสรรค์สร้างงานศิลป์ ที่หอศิลป์ร่วมสมัยราชดำเนิน จัดนิทรรศการภาพเก่าเล่าเรื่องกรุงรัตนโกสินทร์  นิทรรศการชุมชนอาเซียนใต้ร่มพระบรมโพธิสมภาร โซนชวนย้อนวันวาน ชมมหรสพสมโภช ที่โรงมหรสพหลวงศาลาเฉลิมกรุง  โซนเรืองโรจน์บารมีแห่งพระภูมินทร์ โซนเที่ยวยล ชมวัง ไหว้พระ ขอพรที่พระบรมมหาราชวัง วัด พิพิธภัณฑ์และแหล่งเรียนรู้ทางวัฒนธรรมรอบเกาะรัตนโกสินทร์  18 แห่ง โดยการจัดงานกำหนดให้มีการจัดมาตรการโควิด-19 อย่างเคร่งครัดในทุกพื้นที่ทั้งนี้ได้ร่วมกับองค์การขนส่งมวลชนกรุงเทพ จัดรถรับ-ส่งตามจุดต่างๆ 18 แห่ง  โดยไม่เสียค่าใช้จ่าย สอบถามรายละเอียดกิจกรรมที่ สายด่วนวัฒนธรรม 1765